© Юлия Лазарова Цветан Цветанов

Зам.-председателят на ГЕРБ Цветан Цветанов е убеден, че Русия ще се опита да се намеси в предстоящите тази година избори в България. "Убеден съм, защото виждам какво се случва в държави на Европейския съюз, знам, че в някои от министерствата се създадоха специални звена, които да работят срещу тази пропагандна дейност", каза той в интервю за Би Ти Ви.

Вчера Цветанов съобщи, че Комисията за контрол над службите за сигурност ще направи изслушване на компетентните органи и институции във връзка с отравянето на бизнесмена Емилиян Гебрев и информациите за съпричастност на извършителя със случая "Скрипал". Наскоро се появи информация, че агент на Главното разузнавателно управление на руската армия (ГРУ), известен с псевдонима Сергей Федотов , е свързан с покушение през април 2015 г. срещу Емилиян Гебрев, собственикът на компанията "Емко", контролираща русенското предприятие "Дунарит".

"Когато излиза такава информация в определени медии, съвсем нормално и закономерно е парламентът да има съответната информираност от компетентните органи. Затова в четвъртък ще има такава среща. Убеден съм, че по този начин ще можем да ограничим възможността за някакви спекулации и че ще може да се говори по същество и за взаимодействието, което имаме с нашите европейски партньори", каза председателят на парламентарната група на ГЕРБ.

"Трябва да разберем първо дали има съвпадение на датите и периодите, в които е посещавал страната ни и Великобритания. За Великобритания вече е установено, че е имало присъствие на този служител на службите на Русия. Ако има подобно присъствие в същия период в България, когато съвпада с казуса "Гебрев", тогава ще има много интересни въпроси, които ще бъдат зададени на компетентните органи и на тези, които трябва да отговорят", разясни Цветанов.

На въпроса възможно ли е да се стигне до изгонване на руски дипломати зам.-председателят на ГЕРБ обяви, че има лична позиция, но ще се въздържи да я сподели.

Цветанов коментира и поредния сблъсък между кабинета и президента Румен Радев – на тема позицията на България за случващото се във Венецуела. Той напомни, че правителството е това, което определя външната политика на страната. "Начинът, по който Радев направи неговата позиция, той допълнително създава напрежение и предпоставки за разделение в обществото", обяви Цветанов.

В понеделник президентът Румен Радев изрази мнение в профила си в социалната мрежа "Фейсбук", че България не трябва да подкрепи предложената европейска позиция за Венецуела. Ден по-късно Съветът по сигурността при Министерския съвет направи точно обратното.